google/wiki40b huggingface dataset:
Jan Zamoyski

Bakgrunn

Jan Zamoyski var sønn av Stanisław Zamoyski og Anna Herburt. Han begynte sin skolegang i Krasnystaw, men ble sendt utenlands som 13-åring. Fra 1555 til 1559 var han paige ved det kongelige hoff i Paris. Som ung ble han utdannet ved Collège de France og ved universitetene i Paris, Strasbourg og Padova. For det sistnevnte universitet ble han i 1563 rektor, i en alder av 21 år. I sine år utenlands konverterte han fra kalvinismen til katolisismen.

Karriere

I hele sitt liv var han en drivende politisk kraft i Polen. Zamoyski var rådgiver til kongene Sigismund II August og Stefan Batory. Han ble rikskansler i 1578 og storhetman (øverstkommanderende) over de polske og litauiske styrker i 1581. Han motsatte seg imidlertid valget av den svenske Sigismund på Polen-Litauens trone i 1587. Til tross for dette forsvarte han trofast Sigismunds trone i slaget ved Byczyna i 1588 mot den østerrikske habsburgprinsen Maximilian I av Bayern som med støtte av en polsk opposisjon invaderte Polen for å selv besette tronen. 
Sigismund kjente seg imidlertid truet av Zamoyski som tidlig forstod at Sigismund var mer intressert av å sette seg på Sveriges trone og i den hensikt å oppnå dette var beredt til mot østerriksk hjelp avstå tronen til østerrikerne og dra inn Polen i svenske dynastiske kriger, samtidig som den overveldende tyrkiske trussel var overhengende. For å oppnå dette forsøkte Sigismund i strid med polsk tradisjon å styrke kongemakten, noe som ble ansett som å true adelens gyldne frihet. Zamoyski stilte seg da i 1592 åpent i opposisjon til Sigismund. 
Sigismund hadde ingen lovlig rett til å avsette Zamoyski fra hans embeder, men dkjøv ham på alle sett og vis han kunne bort ham fra maktens sfærer. Den polske kronen gikk på så vis glipp av en meget kunnskapsrik og forutseende rådgiver.
Zamoyski hadde som militær en lang svite av fremganger mot russere, tyrkere, svensker, østerrikere og rumener, og disponerte over et privat elitekorps med 4000 infanterister og 2000 ryttere. Han ble svært rik i sin levetid og eide 24 byer og 816 landsbyer. I 1580 grunnla han byen Zamość i italiensk renessansestil, med et universitet.
Lambda Island

Lambda Island er en liten øy i Antarktis, beliggende nordvest for Delta Island i øygruppen Melchior Islands i Det antarktiske arkipel. Øya er 2,8 kilometer lag og ble grovt kartlagt og gitt navnet Île Sourrieu av Jean-Baptiste Charcot på hans første antarktisekspedisjon 1903–05. Navnet Lambda Island, fra den ellevte bokstaven i det greske alfabetet, ble gitt av personell fra Discovery Investigations som kartla øya i 1927. Øya ble undersøkt av argentinske ekspedisjoner i 1942, 1943 og 1948. Argentina kaller øya Isla Primero de Mayo.
Et fyrtårn ble oppført på Lambda Island i 1942 som det første argentinske fyret i Antarktis. Dette er oppført på Antarktistraktatens liste over historiske steder og kulturminner i Antarktis.
Grunnkretser i Vega kommune

Grunnkretser i Vega kommune er delområder og grunnkretser som seksjonerer Vega kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
First Hotel Alstor

First Hotel Alstor er et konferansehotell som ligger ved Mosvatnet på Tjensvoll i Stavanger.

Historie

Under krigen ble det bygget et tysk offiserskasino på Tjensvoll. Etter krigen overtok Hetland kommune bygningen. I denne bygningen ble Alstor Hotell startet av Arne Storhaug, derav navnet Alstor. L-en i Alstor er forbokstaven til Leif Storhaug, som var bror til Arne. De første gjestene kom 30. mai 1950. Fra 1976 drev sønnen Per Storhaug hotellet fram til 1998. I februar 1998 gikk hotellet inn som ett av First-hotellene i Norge.
Hvit gjeterhund

Bakgrunn

Den hvite gjeterhund stammer fra de tyske schäferhundene i Tyskland. Blant disse var hunder som var hvite og bærere av genet for hvit pels. Den hvite pelsen ble forbudt i Tyskland i 1933. De hvite schäferhundene forsvant nesten fra Europa, men ble avlet på i USA og Canada. På starten av 1970-tallet ble den hvite amerikanske hannhunden «Lobo», (født 5. mars 1966) importert til Sveits, og denne kan regnes som rasens stamfar. Siden det var Sveits som søkte og fikk hvit gjeterhund registrert, blir Sveits regnet som rasens hjemland. Rasen ble registrert av FCI i 2002.

Rasebeskrivelse

Rasen er oppmerksom, våken og temperamentsfull, men ikke nervøs. Reservert mot fremmede, men aldri redd eller aggressiv. Kraftig, muskuløs, middels stor. Stående ører. Kort eller lang pels, alltid med underull. Rektangulær, middels grov benstamme. Inntrykket er elegant med harmoniske linjer.
Hannhundene blir 60 til 66 cm høye, tispene 55-61 cm. Vekten på hannhundene er 30 til 40 kilo, mens tispene ligger på 25 til 35 kilo.
Hvit gjeterhund er ikke avlet for å være vakthund. Den har et tydelig mykere og vennligere gemytt enn den tyske schäferhunden. De blir i regelen ikke brukt som politihund.
Schäferhundens skrånende kropp med lendeparti lavere enn skuldrene aksepteres ikke i avlen. Man tilstreber en rekatungulær benstamme og normal anatomi.
Den hvite pelsfargen skyldes et maskeringsgen. Hvit gjeterhund er ikke albino.
Soft Drinks and Hard Fights

Soft Drinks and Hard Fights er et musikkalbum med Septimus, utgitt i 1979.
Fødevareministeriet

Ministeriet for Fødevarer, Landbrug og Fiskeri, oftest kalt Fødevareministeriet (norsk: Matvareministeriet), er et dansk ministerium. Ministeriet ble dannet ved en sammenslåing av Landbrugsministeriet (opprettet i 1896) og Fiskeriministeriet (opprettet i 1947) i 1996.
Kinntann

Kinntenner er en fellesbetegnelse på tennene som ligger bak hjørnetennene i munnhulen. De er den mest kompliserte tanntypen i munnen med flere tannspisser og røtter.
Kinntennene deles inn i forjeksler (premolarer) og jeksler (molarer). 
Antallet av de to typene kinntenner varierer mellom artene. Hos rovdyr utgjøre siste forjeksel i hver halvdel av overkjeven og første jeksel i hver halvdel av underkjeven et kutte-/skjæreredskap som samlet kalles rovtenner.
Akerstad

Akerstad var et foreslått navn på 1800-tallets Aker herreds bymessige områder omkring Christiania i fall dette skulle skilles ut som egen kjøpstad. Dette ble imidlertid ikke noe av, ettersom disse områdene ble innlemmet i Christiania fra 1. januar 1859.
Agrigento (provins)

Provinsen Agrigento (italiensk: Provincia di Agrigento; siciliansk: Pruvincia di Girgenti) var en provins i regionen Sicilia i Italia. Agrigento var provinsens hovedstad. Den hadde et areal på 3 041,90 km² og en befolkning på 474 493 innbyggere. Det var 43 kommuner.
Provinsen ble i 2015 erstattet av Agrigento frie kommunale konsortium som dekker samme området som provinsen gjorde.
Tennessee Waltz

«Tennessee Waltz» er en amerikansk populærmusikk/countrysang, skrevet av Redd Stewart og Pee Wee King i 1947. Sangen ble først spilt inn av Cowboy Copas. Den ble utgitt på 78-platen King 696 i mars 1948. Sangen ble senere popularisert av Patti Page samt av Les Paul og Mary Ford i 1950.
I likhet med «Crocodile Rock» er «Tennessee Waltz» er selfrefererende sang, dvs. sangen handler om seg selv.
Sangens popularitet gjorde den også til Tennessees fjerde offisielle delstatssang. De nble antatt gjennom Senate Joint Resultion 9 av the 84th General Assembly. I 1974 var «Tennessee Waltz» den bestselgende sangen i Japan noensinne
Patti Page var kjent med «Tennessee Waltz», ettersom den var hennes fars favorittsang. Hun gjorde en innspilling av den med Jack Rael orch 14. oktober 1950 som B-side til julesingelen «Boogie Woogie Santa Claus». Den ble utgitt av Mercury Records med katalognummer 5534.
Suksessen til Patti Pages versjon ledet til coverversjoner med Les Paul og Mary Ford (utgitt av Capitol Records med katalognummer 1316) samt Jo Stafford (utgitt av Columbia Records med katalognummer 39065).
Andre innspillinger ble gjort av Guy Lombardo and His Royal Canadians (utgitt av Decca Records med katalognummer 39065), av Petula Clark for det britiske markedet og av Chiemi Eri for det japanske markedet.

Annet

Sendingen av Merv Griffith Show 3. august 1956 inneholdt en impromptu fremførelse av Monti Rock til go-godansakkompagnement av Jayne Mansfield.

Norske versjoner

Otto Nielsen, Jan Thoresen og Vidar Lønn-Arnesen har skrevet norske tekster. På norsk bærer den også tittelen «Tennessee Waltz».
SCUMM

Historie

Den originale versjonen ble laget av Aric Wilmunder og Ron Gilbert i 1987. Aric Wilmunder og flere andre laget senere nyere versjoner av motoren hvor den ble oppdatert og forbedret på de fleste områder.
SCUMM ble derfor brukt i flere eventyrspill fra LucasArts. Det er 10 kjente versjoner av motoren: versjon 0 (den originale Commodore 64-versjonen av Maniac Mansion), versjon 1, versjon 1.5 (NES-versjonen av Maniac Mansion) og versjon 2 til 8. LucasArts skrinla SCUMM i 1998 da de gikk over til GrimE for Grim Fandango.

Design

De fleste spillene laget med SCUMM har et verb-basert grensesnitt. Personen spilleren kontrollerer kan plukke opp objekter i spillverdenen og så bruke verbene på disse objektene og andre ting spilleren kommer over. Antall verb ble redusert fra et stort antall i de tidligere spillene til bare se, bruke (som er kontekstsensitiv og kan brukes til forskjellige ting som dra, skubbe, ta opp, osv) og prate.
Problemene spilleren kommer over løses generelt ved å bruke det riktige verbet på rett objekt. «Bruk kakeskjærer med gummitre», for eksempel. Et nevneverdig unntak er Loom hvor spilleren kontrollerer objekter i spillverdenen med forskjellige rekkefølger av noter som spilles ved hjelp av en stav.
Prateverbet starter dialogdrevne sekvenser hvor spilleren kan velge mellom forskjellige replikker han/hun kan si hvorpå personen som det prates til gir et førdefinert svar.

Idag

ScummVM er en gratis, SDL-basert SCUMM-klient. Kildekoden er åpen og skrevet i C++. Den gjør at mange spill laget med SCUMM kan spilles på dagens PC-er og på mange andre plattformer som de originalt ikke ble laget for, slik som Linux, PalmOS, PocketPC, Dreamcast, Xbox, PlayStation 2, PlayStation Portable og Nintendo DS
Festvåg (Strauman)

Festvåg er en fraflyttet bygd i Strauman-området på yttersiden av Austvågøya i Lofoten i Vågan kommune. Festvåg omtales ofte som Lille Festvåg for å skille plassen fra Festvåg ved Henningsvær i samme kommune. Lille Festvåg er imidlertid et lite område nært havet rett ved Festvåg. Den siste familinen som bodde der la ned gården og flyttet i 1955. I dag er det lagt vei til området og reist flere hytter og fritidsboliger. Det eneste huset som sto igjen fra 1950-tallet, som også var det siste som var bebodd, er også pusset opp og brukes som fritidsbolig.
Festvåg har tidligere vært et reltaivt stort sted og et vanlig sted for båter å vente på bedre vær. Før det ble vanlig med motor i fiskebåtene lå vanligvis hele fiskeflåten fra Lofoten som skulle til Finnmark på fiske og ventet på bør (gunstige vind- og straumforhold) i Festvåg. Beboerne i nabobygden Brenna brukte også å ha båtene sine liggende her, siden Brenna var relativt utilgjengelig å komme til med båt. Også den andre bygden, Sundlandsfjord, brukte Festvåg for å sette av folk som skulle til de andre bygdene, eller videre til Svolvær, fordi værforholdene ofte ikke tillot videre ferd med båt. De gangene det var bra nok vær, var det også vanlig å ligge i Festvåg å vente på gunstig straum.
Norges U23-herrelandslag i fotball

Norges U23-herrelandslag i fotball var et landslag for spillere som er 23 år eller yngre. Trener er Knut Tørum. Laget ble etablert høsten 2011 som et tiltak for spillere som er for gamle for U21-landslaget.
Lagets første oppgave er deltagelse i International Challenge Trophy, en turnering for åtte nasjoner. Turneringen arrangeres i perioden 2011-2013, og Norge er i pulje med Wales, Estland og Tyrkia.
Tidenes første landskamp endte 1-1 borte mot Tyrkia med Mustafa Abdellaoue som målscorer.
Ischnopoda

Utseende

Små (ca. 3 millimeter), svarte kortvinger. Kroppsbygningen varierer fra middels kraftig til svært langstrakt. Antennene er lange og tynne. Dekkvingene er tydelig bredere enn pronotum, med markerte «skuldre». Føttene er fem-leddete.
Skjønnheten og Bastarden

Handling

Filmen handler om overklassejenta Nelli som drømmer om å bli R’n’B sangstjerne i det skjulte, ettersom foreldrene hennes forventer at hun skal studere medisin ved universitetet. Arbeiderklassegutten Sune jobber som Hiphop-DJ. Han er en smule tilbakeholden når det gjelder jenter, men for ikke å tape ansikt foran kompisene inngår han et veddemål om at han skal få den uoppnåelige Nelli til sengs. Nelli ser en mulighet til å lage en demo gjennom Sune, og etter hvert som begge utnytter hverandre utvikler det seg også en romanse mellom de to. Dette bekymrer både Nellis far og kjæreste, mens Sunes kompiser observerer det hele med stor fornøyelse.

Tema

Filmen formidler unge finske menneskers virkelighet i en moderne verden, og vanskelighetene rundt skillet mellom barn og voksen. Den tar for deg temaer som drømmer, identitet, romantikk og hvordan motsetninger tiltrekker hverandre. På veien mot en drøm lærer Nelli at ikke alt blir slik som hun forventer.

Priser

Skjønnheten og Bastarden vant Amanda i 2006 for «Beste Debut», men om prisen var fortjent er noe omdiskutert i norske medier ettersom den blir sett på som noe ordinær og klisjéfylt av anmeldere. Den vant også en Jussi-pris i hjemlandet for «Beste regi».
Soria Moria slott

Soria Moria slott er et norsk folkeeventyr som ble nedtegnet av Peter Chr. Asbjørnsen på reise i Røyken og trykt i Norske Folkeeventyr i 1843. 
Det er også en serie av tolv eventyrtegninger av Theodor Kittelsen (1857-1914) laget og utstilt i 1900. Billedserien var også grunnlaget for Kittelsens illustrerte barnebok med samme tittel fra 1911. Teksten er utført i en Asbjørnsen-imiterende stil.   
Bakgrunnen for navnevalget er ikke kjent. Men eventyret ble til på en tid da bibelhistoriene stod sterkt og var velkjente i befolkningen, og fjellet Moria nevnes i Bibelen, for eksempel i Andre Krønikebok 3,1: Så begynte Salomo å bygge Herrens hus i Jerusalem, på fjellet Moria.

Postkort utgitt i serien «Soria Moria»

Kittelsens serie «Soria Moria» ble malt på Lauvlia i Sigdal i 1900 og består av tolv malerier. Postkort av motivene ble utgitt av Mittet & Co.
Tumaraa

Tumaraa er en kommune vest på øya Raiatea i Fransk Polynesia. Folketellingen i 2017 viste et innbyggertall på 3 761.
Alwar (distrikt)

Demografi

Ved folketellingen i 2011 var det 3 671 999 innbyggere i distriktet, mot 2 992 592 i 2001. Den urbane befolkningen utgjør 17,82 % av befolkningen.
Barn i alderen 0 til 6 år utgjorde 15,81 % i 2011 mot 19,45 % i 2001. Antallet jenter i den alderen per tusen gutter er 861 i 2011 mot 887 i 2001.
Judith Banister

Judith Banister er en spesialist på global demografi og Asias demografi, og er særlig kjent for sine arbeider om kinesisk demografi.
Hun er utdannet ved Swarthmore College og deretter ved Stanford University, der hun tok sin doktorgrad i demografi, økonomisk utvikling og internasjonal handel.
Lucky Lips

«Lucky Lips» er en amerikansk sang, skrevet av Jerry Leiber og Mike Stoller. Den ble opprinnelig spilt inn på single av Ruth Brown i 1957 og av Cliff Richard og The Shadows i Abbey Road Studios, London, 8. mars 1963. Produsent var Norrie Paramor. Richards tyskspråklige versjon, «Rote lippen soll man küssen», med tekst av Hans Bradtke, ble en nummer én-hit i Vest-Tyskland.

Andre versjoner

Med svensk tekst av Christer Jonasson heter den «Slit och släng». Siw Malmkvist hadde en ni uker lang hit med sangen på Svensktoppen i perioden 5. november 1966 – 14. januar 1967, med topplasseringen # 2.
I 1969 ble en katalansk versjon, «Llavis de mel» (Honninglepper), inkludert på Tots Som Pops, den første LP-platen til den katalanske gruppen La Trinca. Teksten var oversatt av forfatteren Jaume Picas.

Norske versjoner

Day Seedland, Steinar Fjeld, G. Johansen (fritt etter Frimann Clasen) og Viggo Sandvik har skrevet norske tekster. Seedlands versjon bærer tittelen «Slit og strev», Fjelds versjon heter «Heldiggris», Johansens versjon heter «Lykkelitens lykkelige liv», mens Sandviks versjon heter «Mørke slips og pene jakker».
Gassforhandlingsutvalget

Gassforhandlingsutvalget (GFU) var et norsk halvstatlig organ med ansvar for å forberede og gjennomføre alle forhandlinger om salg av norsk gass.

Bakgrunn

Da de store salgsavtalene for gassen fra Trollfeltet var sluttført midt på 1980-tallet, opprettet norske myndigheter GFU. Utvalget skulle stå for alt salg og markedsføring av norsk gass. Det var ikke tillatt, verken for medlemmene i GFU (Statoil, Norsk Hydro og Saga Petroleum) eller andre selskaper på norsk kontinentalsokkel, å markedsføre egen gass.
Som ledd i gjennomføringen av det indre markedet vedtok EU-landene gassmarkedsdirektivet med frist for gjennomføring i intern lovgivning 10. august 2000. Gassdirektivets formål var å åpne det indre gassmarkedet i Europa for konkurranse. EU mente videre at gasskontraktene som var fremforhandlet under GFU stred mot grunnprinsippene til det indre markedet.
På denne bakgrunn startet Europakommisjonen sommeren 2001 undersøkelser av Statoil og Norsk Hydro og de andre oljeselskapene på norsk sokkel, og de truet Statoil og Norsk Hydro med gigantbøter for kartellvirksomhet. GFU ble som følge av dette permanent avviklet fra 1. januar 2002.
Therese Brandl

Liv og virke

Brandl var kelner av yrke. Fra 1934 var hun medlem av Deutsche Arbeitsfront (DAF).

SS-karriere

Brandl var fangevokter i Auschwitz og Birkenau, først som Aufsrherin, senere som Rapportführerin. Det siste omfattet oppstilling og kommandering av straff. Hun var ansatt fra og med den 15. september 1940. Brandl var også medlem i SS-organisasjonen Totenkopf, noe som var meget uvanlig for kvinner i Det tredje rike. Brandl begikk en rekke forbrytelser og hadde menneskeliv på samvittigheten, da hun var aktiv i seleksjonen av mennesker til gasskamrene.
I Auschwitz avanserte Brandl og ble Erstaufseherin og fikk samme rang som Irma Grese og Margot Dreschler. Sommeren 1943 fikk hun også ta i mot en medalje av Det tredje rike] for dyktighet i tjenesten i leirene.

Tjenestesteder

Brandls tjenestegjøring omfattet flere konsentrasjonsleirer. Som majoriteten av kvinnelige fangevoktere i Det tredje Rike begynte Brandl sin utdannelse og tjeneste i Ravensbrück og var der fra september 1940 til mars 1942. Hun fikk sin opplæring der av Maria Mandl og av Johanna Langefeld.
I Auschwitz tjenestegjorde hun fra april 1942 til desember 1944. Da de sovjetiske styrkene kom stadig nærmere Auschwitz, ble hun forflyttet til Bayern, til Mühlbach, en satellittleir til KZ Dachau, i desember 1944. Der var hun frem til april 1945. I Mühlbach ble hun degradert til Aufseherin. Hva som ligger bak degraderingen, er ikke kjent for ettertiden.

Flukt

Den 27. april 1945 flyktet Brandl fra Mühlbach da amerikanske styrker nærmet seg leiren. Den 29. august 1945 ble hun arrestert av amerikanske styrker i Bayern.

Rettergang

Sammen med en del tidligere kolleger, deriblant Alice Orlowski, Luise Danz, Maria Mandel og Hildegard Lächert, ble Brandl dømt i  Auschwitzrettegangen i Kraków. På grunn av seleksjonene til gasskamrene ble Brandl dømt til døden den 22. desember 1947. Hun ble hengt sammen med  Maria Mandel den 28. januar 1948.
Furuskuddviklere

Utseende

Middelsstore til ganske store (de norske artene med vingespenn 14-24 millimeter), spraglete viklere. Forvingen er rødlig eller brunlig på farge.

Levevis

Larvene lever på nye skudd av trær i furuslekten (Pinus spp.). Noen kan gjøre betydelig skade i skogbruket ved å ødelegge skuddene slik at trærne får en forkrøplet vekstform.

Utbredelse

Slekten er utbredt i Nord-Afrika, over hele Europa bortsett fra lengst i nord, i det nordlige Asia og i Nord- og Sør-Amerika.
Ett anständigt liv

Handling

I den andre delen av Stefan Jarls Mods-trilogi møter vi ti år senere hovedpersonene fra den første filmen, Dom kallar oss mods. Vi blir kastet tilbake til den tiden da deres liv var fri fra samfunnets konvensjoner og normer.
I Ett anständigt liv tar Jarl igjen opp kontakten med Kenta og Stoffe, og hva han viser oss er langt fra hva vi husker fra første filmen. Den tildels optimistiske og bekymringsløse stemningen fra første filmen er erstattet med fortvilelse og smerte. Kenta er alkoholisert og bor sammen med sin kjæreste Eva. Sammen har de en sønn, Patric. Stoffe har også fått en sønn, men hasj og alkoholmisbruket hans er nå erstattet med heroin.  
Hans mange overdoser har drevet Stoffe til kanten av stupet og Kenta er redd for å miste ham. Han tar opp igjen kontakten for å prøve å overtale ham til å slutte med misbruket, men det ender igjen med at de blir uvenner og går hver sin vei. En tid senere får Kenta vite at Stoffe har dødd etter en overdose.
Sammenlignet med første filmen er Ett anständigt liv et brutalt, dystert og mørkt portrett av ungdommer som har gått fra å være unge rebeller til å bli misbrukere uten noe form for fremtid.
Stefan Jarl er kjent for sitt sosiale engasjement og involverer seg sterkt for ungdommene i Mods-miljøet. Da han hørte at Stoffe flere ganger hadde vært døden nær etter en overdose bestemte han seg for å lage en oppfølger til Dom Kallar Oss Mods i et håp om at filmen ville gi Stoffe en meningsfull sysselsetting. 
Etter at Stoffe døde var det en stund usikkert om filmen noen gang ville bli distribuert, men Jarl valgte likevel å gi ut filmen og la Ett anständigt liv bli et slags testamente over Stoffes liv.
Hilde Grythe

Biografi

Hun filmdebuterte allerede som spedbarn i Nils R. Müllers Kvinnens plass (1956). Grythe var engasjert ved Teatret Vårt 1983–1985, Nationaltheatret 1985–1986, Fjernsynsteatret 1986–1989 og deretter frilanser. Hun fikk sitt gjennombrudd som Hippolyta/Titania i En midtsommernattsdrøm i 1988 på Rogaland Teater. Grythe har gjestespilt på Nordland Teater i tittelrollen i Knut Hamsuns Victoria og som Nora i Henrik Ibsens Et dukkehjem. I 1996 spilte hun hovedrollen i Oslo Nye Teaters oppsetning av Fjodor Dostojevskijs Idioten.
Grythe spilte i 1986 hovedrollen i filmene Drømmeslottet og Plastposen. I 1996 spilte hun hovedrollen i Tashunga. Grythe har også medvirket i TV-serien Jul i Blåfjell (1999).

Familie

Hilde Grythe er datter av programsekretær Odd Grythe (1918–1994) og skuespiller/regissør Kirsten Sørlie (1926–2013). Hun er gift med fiolinisten Terje Tønnesen i hans andre ekteskap.
Varingen

Varingen er en avis som kommer ut i Nittedal i Akershus. Den er en lokalavis for Nittedal og Hakadal, og utkommer onsdager og fredager. Generalforsamlingen i Varingen AS godkjente 21. juni 2017 enstemmig avtale om salg av lokalavisen til Amedia, med overtagelse i begynnelsen av juli 2017. Avisen ble startet i 1946, og 49 lokale lag og foreninger har vært aksjonærer i selskapet.